
Αθήνα  04-11-2026

ΔΕΛΤΙΟ ΤΥΠΟΥ

ΘΕΜΑ: «ΣΤΟ ΙΔΙΟ ΕΡΓΟ ΘΕΑΤΕΣ - ΤΟ ΣΚΑΝΔΑΛΟ ΤΩΝ ΒΟΣΚΟΤΟΠΩΝ ΣΥΝΕΧΙΖΕΤΑΙ ΑΥΤΟΤΡΟΦΟΔΟΤΟΥΜΕΝΟ»
Η πρόσφατη τροποποιητική Κοινή Υπουργική Απόφαση (ΦΕΚ Β΄ 6574/30.10.2026) για την κατανομή των βοσκοτόπων και τον υπολογισμό του ζωικού κεφαλαίου παρουσιάστηκε ως ένα ακόμη αποφασιστικό βήμα για τον τερματισμό της λεγόμενης «τεχνικής λύσης».
Ωστόσο, πίσω από τις κυβερνητικές εξαγγελίες και τις ψηφιακές διασταυρώσεις, αναδεικνύεται μια κρίσιμη πραγματικότητα: κανένα ψηφιακό σύστημα δεν μπορεί να υποκαταστήσει την πραγματική γνώση της παραγωγής, τους ουσιαστικούς ελέγχους στο πεδίο και τη στελέχωση των αρμόδιων δημόσιων υπηρεσιών.
Η ΠΟΓΕΔΥ επισημαίνει ότι το νέο πλαίσιο όχι μόνο δεν αντιμετωπίζει αποτελεσματικά τις χρόνιες στρεβλώσεις, αλλά δημιουργεί νέα προβλήματα, μεταφέροντας το βάρος των ελέγχων σε γραφειοκρατικές και ηλεκτρονικές διαδικασίες που τελικά "διευκολύνουν" τους επιτήδειους.
Ειδικότερα:
1. Η συνέχιση της χρήσης της εξίσωσης του άρθρου 4, παρ. 5 για όσους δεν παράγουν γάλα ή κρέας αυτοτροφοδοτεί το σκάνδαλο των βοσκοτόπων το οποίο θα συνεχιστεί και το 2026
Η χρήση του καθαρού εισοδήματος από άσκηση ατομικής αγροτικής δραστηριότητας στον Πίνακα Γ1 του Εντύπου Ε1, στο οποίο περιλαμβάνεται και η βασική ενίσχυση του 2025 για τον υπολογισμό αριθμού αιγοπροβάτων δίνει τη δυνατότητα σε έναν επιτήδειο που δεν έχει ούτε ένα ζώο, αλλά εισέπραξε πέρυσι τη βασική ενίσχυση (με την ίδια εξίσωση), να συνεχίσει να το κάνει και φέτος "εις υγείαν των κορόιδων" πραγματικών αιγοπροβατοτρόφων...

2. Η συνέχιση της χρήσης των προβλέψεων του άρθρου 6, παρ. 20 θα δώσει βοσκοτόπους σε όλη την Ελλάδα σε όσους δηλώνουν αιγοπρόβατα με έδρα την Κρήτη.

Αυτός ο παραλογισμός - αδικία θα συνεχιστεί κανονικότατα και μάλιστα για όσους δεν παράγουν γάλα ή κρέας θα γίνει ευκολότερη υπόθεση να έχουν βοσκοτόπια εκτός Κρήτης, καθώς δεν θα χρειάζονται πλέον εικονικά τιμολόγια αγοράς ζωοτροφών, αλλά θα αρκεί η δήλωση της περσινής επιδότησης στο Ε1 ως αγροτικό εισόδημα...
3. Η πραγματική παραγωγικότητα εξισώνεται με την απλή κάλυψη ελάχιστων ορίων
Η θέσπιση οριζόντιων και ιδιαίτερα χαμηλών παραγωγικών κριτηρίων, όπως το όριο των 100 κιλών γάλακτος ανά ζώο, δημιουργεί συνθήκες άνισης μεταχείρισης μεταξύ των κτηνοτροφικών εκμεταλλεύσεων.
Με το υφιστάμενο σκεπτικό, ένας παραγωγός με υψηλές αποδόσεις, που προσεγγίζουν ή ξεπερνούν τα 450 κιλά γάλακτος ανά ζώο, αντιμετωπίζεται ουσιαστικά με τα ίδια κριτήρια με μια εκμετάλλευση που μόλις καλύπτει το ελάχιστο όριο.
Η πολιτεία δεν μπορεί να αντιμετωπίζει ως ισοδύναμη την πραγματική παραγωγική δραστηριότητα με την απλή τυπική συμμόρφωση. Η υψηλή παραγωγικότητα, η πραγματική συνεισφορά στην αγροτική οικονομία και η αποδεδειγμένη κτηνοτροφική δραστηριότητα πρέπει να επιβραβεύονται και να αποτυπώνονται ουσιαστικά στην κατανομή των δημόσιων ενισχύσεων.
4. Καμία ψηφιακή επιτήρηση δεν υποκαθιστά τον επιτόπιο έλεγχο
Η εισαγωγή συστημάτων monitoring και η σταδιακή εφαρμογή ηλεκτρονικών στομαχικών βώλων, αρχικά σε μεγάλες εκτροφές, αποτελούν εργαλεία που μπορούν να συμβάλλουν στον εκσυγχρονισμό των ελέγχων. Δεν αποτελούν, όμως, πανάκεια, ειδικά εάν δεν συνοδεύονται από επιτόπιο έλεγχο.
Η πραγματική επιβεβαίωση της ύπαρξης, της κατάστασης και της δραστηριότητας του ζωικού κεφαλαίου, καθώς και της αξιοποίησης των κατανεμημένων βοσκοτόπων, απαιτεί φυσική παρουσία, επιστημονική κρίση και επιτόπιους ελέγχους από τις αρμόδιες γεωτεχνικές υπηρεσίες.
Την ίδια στιγμή, οι δημόσιες γεωτεχνικές δομές παραμένουν σοβαρά υποστελεχωμένες. Οι γεωτεχνικοί καλούνται να επωμιστούν αυξημένες ελεγκτικές αρμοδιότητες, χωρίς το αναγκαίο προσωπικό και τα αντίστοιχα μέσα. Δεν είναι δυνατόν το κράτος να απαιτεί αξιόπιστους ελέγχους, όταν δεν εξασφαλίζει τις στοιχειώδεις προϋποθέσεις για τη διενέργειά τους.
5. Το ιδιοκτησιακό καθεστώς εξακολουθεί να αποτελεί τροχοπέδη για τους έντιμους παραγωγούς
Οι διαδικασίες διασταύρωσης των μισθωτηρίων μέσω Taxisnet, ιδιαίτερα σε εκτάσεις δασικού χαρακτήρα ή εκτάσεις «αγνώστου ιδιοκτήτη», εξακολουθούν να δημιουργούν προβλήματα επικαλύψεων και αμφισβητήσεων.
Οι δυσλειτουργίες αυτές, σε συνδυασμό με τις αδυναμίες των πληροφοριακών συστημάτων του ΟΠΕΚΕΠΕ, έχουν ως αποτέλεσμα πραγματικοί και συνεπείς κτηνοτρόφοι να βρίσκονται αντιμέτωποι με καθυστερήσεις και εμπόδια στην καταβολή των ενισχύσεων που δικαιούνται.
Δεν μπορεί ο πραγματικός παραγωγός να πληρώνει το τίμημα των διαχρονικών αδυναμιών της διοίκησης.
Η ΠΟΓΕΔΥ απαιτεί λύσεις με επιστημονική τεκμηρίωση και όχι επικοινωνιακές διακηρύξεις οι οποίες κατ’ ουσίαν καλύπτουν τους επιτήδειους
Η ΠΟΓΕΔΥ καλεί την πολιτική ηγεσία του Υπουργείου Αγροτικής Ανάπτυξης και Τροφίμων να εγκαταλείψει τη λογική ότι οι ψηφιακές πλατφόρμες και οι αυτοματοποιημένες διασταυρώσεις αρκούν για να εξυγιάνουν ένα σύστημα με βαθιές θεσμικές και λειτουργικές παθογένειες.
Απαιτούνται άμεσα:
1. Ουσιαστικά και αξιόπιστα κριτήρια κατανομής βοσκοτόπων, που θα λαμβάνουν υπόψη την πραγματική παραγωγική δραστηριότητα και θα επιβραβεύουν την υψηλή παραγωγικότητα.
1. Αυστηρές και αποτελεσματικές διασταυρώσεις, ώστε να αποκλείονται εικονικές εκμεταλλεύσεις και καταχρηστικές πρακτικές, χωρίς να τιμωρούνται οι πραγματικοί κτηνοτρόφοι.
1. Ενίσχυση των δημόσιων γεωτεχνικών υπηρεσιών με μόνιμο επιστημονικό προσωπικό, εξοπλισμό και τις αναγκαίες επιχειρησιακές δυνατότητες.
1. Θεσμοθέτηση ουσιαστικών επιτόπιων ελέγχων, με σαφή κατανομή αρμοδιοτήτων και επιστημονική ευθύνη.
1. Άμεση αντιμετώπιση των ιδιοκτησιακών και πληροφοριακών προβλημάτων, που προκαλούν αδικαιολόγητες καθυστερήσεις στις πληρωμές των δικαιούχων παραγωγών.
Η εξυγίανση του συστήματος κατανομής των βοσκοτόπων δεν μπορεί να γίνει με οριζόντιες ρυθμίσεις, πρόχειρες ψηφιακές διασταυρώσεις και μετακύλιση ευθυνών στους ελεγκτικούς μηχανισμούς.
Η κτηνοτροφία δεν είναι αριθμοί σε μια ψηφιακή πλατφόρμα. Είναι πραγματικά ζώα, πραγματικοί παραγωγοί, πραγματική εργασία και παραγωγή.
Η πολιτεία οφείλει να διασφαλίσει ότι οι ενισχύσεις κατευθύνονται σε εκείνους που πραγματικά παράγουν και ότι οι δημόσιες γεωτεχνικές υπηρεσίες διαθέτουν τα μέσα και το προσωπικό για να εγγυηθούν τη διαφάνεια, τη νομιμότητα και την αξιοπιστία των ελέγχων.

